ถ้าทุกประเทศอาหรับ รวมกันเป็นชาติเดียว จะยิ่งใหญ่แค่ไหน
“Arab Nationalism” คือ แนวคิดที่ต้องการให้ ชาติอาหรับรวมกันจนกลายมาเป็นชาติเดียว   แม้ว่าแนวคิดดังกล่าวจะยังไม่เกิดขึ้นจริงในทางปฏิบัติ แต่ถ้าเราจินตนาการว่า ชาติอาหรับได้มารวมกันจนกลายมาเป็นชาติเดียว  เคยสงสัยไหมว่า ชาติที่ถูกรวมกันนี้จะยิ่งใหญ่แค่ไหน ? ลงทุนแมนจะเล่าให้ฟัง
26 มิ.ย. 2564

ถ้าทุกประเทศอาหรับ รวมกันเป็นชาติเดียว จะยิ่งใหญ่แค่ไหน /โดย ลงทุนแมน
“Arab Nationalism” คือ แนวคิดที่ต้องการให้
ชาติอาหรับรวมกันจนกลายมาเป็นชาติเดียว
แม้ว่าแนวคิดดังกล่าวจะยังไม่เกิดขึ้นจริงในทางปฏิบัติ
แต่ถ้าเราจินตนาการว่า ชาติอาหรับได้มารวมกันจนกลายมาเป็นชาติเดียว 
เคยสงสัยไหมว่า ชาติที่ถูกรวมกันนี้จะยิ่งใหญ่แค่ไหน ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
หลายคนยังสงสัยอยู่ว่า ชาติอาหรับ คืออะไร ?
เรามาดูประวัติศาสตร์ของชนเผ่าอาหรับกันก่อนคร่าว ๆ
ชนเผ่าอาหรับมีต้นกำเนิดมาจากกลุ่มคนที่มีชื่อว่า “เซมิติก” ที่อาศัยอยู่ในพื้นที่ที่เป็นที่ตั้งของประเทศอาหรับในปัจจุบัน มีอาณาเขตตั้งแต่แอฟริกาเหนือไล่มาจนถึงเอเชียตะวันตก
เหตุการณ์สำคัญที่ทำให้ดินแดนของชนเผ่าอาหรับขยายอาณาเขตไปไกลกว่าเดิม
คือการเกิดขึ้นของเหตุการณ์ที่เรียกว่า “Muslim Conquests” 
หรือการพิชิตจักรวรรดิซาซาเนียนโดยชาวมุสลิม ในช่วงศตวรรษที่ 7 และ 8
โดยจักรวรรดิซาซาเนียนถือเป็นจักรวรรดิของชาวเปอร์เซียที่มีความหลากหลายทางศาสนา
แต่เมื่อรัฐเคาะลีฟะฮ์รอชิดีนซึ่งเป็นรัฐของชาวมุสลิมสามารถพิชิตจักรวรรดิของชาวเปอร์เซียได้
จึงทำให้ศาสนาอิสลามเข้ามามีบทบาทในภูมิภาคตะวันออกกลางมาก
พอเรื่องเป็นแบบนี้ จึงทำให้สังคม ภาษา และวัฒนธรรมของชาวอาหรับ ถูกแพร่อิทธิพลไปในหลายประเทศ
ซึ่งรวมไปถึงการนับถือศาสนาอิสลาม ที่ปัจจุบันเป็นศาสนาที่มีผู้คนนับถือกว่า 1,900 ล้านคน 
หรือประมาณ 25% ของประชากรบนโลกใบนี้
ชนเผ่าอาหรับยังเป็นส่วนหนึ่งของจักรวรรดิออตโตมัน ซึ่งถือเป็นหนึ่งในจักรวรรดิที่ใหญ่ที่สุดในประวัติศาสตร์โลก
ในศตวรรษที่ 16 ซึ่งเป็นช่วงที่จักรวรรดิออตโตมันรุ่งเรืองสุดขีดนั้น จักรวรรดิออตโตมันสามารถควบคุมอาณาเขตตั้งแต่อ่าวเปอร์เซียทางตะวันออกไปจนถึงแอลจีเรียทางตะวันตก และจากเยเมนในทางใต้ไปยังฮังการี และบางส่วนของยูเครนในทางตอนเหนือ
พูดง่าย ๆ ว่า พื้นที่หลายส่วนในยุโรป ตะวันออกกลาง และแอฟริกา ต่างตกอยู่ในมือของอาณาจักรแห่งนี้
จักรวรรดิออตโตมันยังมีอายุยืนยาวกว่า 6 ศตวรรรษ ก่อนที่จะมาถึงจุดจบหลังจากพ่ายแพ้ต่อฝ่ายสัมพันธมิตรในสงครามโลกครั้งที่ 1 ในช่วงระหว่างปี 1914-1918
แม้จักรวรรดิออตโตมันจะสิ้นสลายไปแล้ว 
แต่ชนเผ่าอาหรับที่เคยเป็นส่วนหนึ่งของจักรวรรดิออตโตมันนั้นยังคงอยู่
โดยปัจจุบันประเทศที่จัดว่าเป็นประเทศอาหรับ มีสมาชิกทั้งหมด 22 ประเทศ โดยแบ่งเป็น
- 10 ประเทศจากทวีปแอฟริกา คือ แอลจีเรีย, คอโมโรส, จิบูตี, อียิปต์, ลิเบีย, มอริเตเนีย, โมร็อกโก โซมาเลีย, ซูดาน และตูนิเซีย
- 12 ประเทศจากทวีปเอเชีย คือ บาห์เรน, อิรัก, จอร์แดน, คูเวต, เลบานอน, โอมาน, ปาเลสไตน์, กาตาร์, ซาอุดีอาระเบีย, ซีเรีย, สหรัฐอาหรับเอมิเรตส์ และเยเมน
 
ประเทศอาหรับ จะพูดภาษาอาหรับเป็นภาษากลาง
ซึ่งภาษาอาหรับ ถือเป็นภาษาหนึ่ง ที่นับว่าทรงอิทธิพลมาก
โดยปัจจุบันมีคนที่พูดภาษานี้รวมกันกว่า 423 ล้านคน 
ซึ่งเป็นภาษาที่มีคนใช้มากที่สุด เป็นอันดับที่ 5 ของโลก
ประเด็นที่น่าสนใจก็คือ 
ที่ผ่านมาเคยมีกลุ่มบุคคลที่เรียกตัวเองว่า กลุ่มลัทธิชาตินิยม ได้มีการเสนอแนวคิดดังกล่าวซึ่งเรียกว่า 
“Arab Nationalism”
แนวคิดนี้ทำให้เกิดการก่อตั้งองค์กรสันนิบาตอาหรับ หรือ “Arab League” ซึ่งเป็นองค์กรระหว่างประเทศระดับภูมิภาค ที่เกิดจากการรวมตัวของประเทศอาหรับ
โดยองค์กรดังกล่าวถูกตั้งมาเพื่อส่งเสริมความสามัคคีของชาติอาหรับ กระชับความสัมพันธ์ และประสานความร่วมมือระหว่างประเทศสมาชิก 
ทั้งยังเพื่อปกป้องเอกราชและผลประโยชน์ของประเทศอาหรับ
ซึ่งแม้ว่า Arab Nationalism ยังไม่ถึงขั้นที่ทำให้ชาติอาหรับรวมกันจนกลายมาเป็นชาติเดียวได้อย่างสมบูรณ์
แต่ถ้าให้เราลองคิดเล่น ๆ ว่าทุกชาติอาหรับมารวมกันเป็นชาติเดียวล่ะ ?
สิ่งที่จะเกิดขึ้นคือ ชาติแห่งนี้จะมีจำนวนประชากรกว่า 423 ล้านคน มากเป็นอันดับที่ 3 ของโลก เป็นรองเพียงแค่จีนและอินเดียเท่านั้น
ด้วยจำนวนประชากรที่มากนี้ จะทำให้ชาติแห่งนี้ 
มีแรงงานที่พร้อมจะขับเคลื่อนเศรษฐกิจในประเทศอย่างมหาศาล
ยิ่งไปกว่านั้น จำนวนประชากรที่เพิ่มมากขึ้น 
ยังทำให้ตลาดผู้บริโภคในประเทศมีขนาดที่ใหญ่ขึ้น
และยิ่งเป็นประชากรที่พูดภาษาเดียวกันด้วย ก็จะยิ่งทำให้บริษัทในชาติแห่งนี้สามารถเข้าถึงกลุ่มลูกค้าได้อย่างง่ายดายมากยิ่งขึ้น
จากเดิมที่ผลผลิตเป็นของประเทศใครประเทศมัน แต่เมื่อรวมเป็นประเทศเดียวกันแล้ว ทุกอย่างก็จะรวมกันเป็นผลผลิตโดยรวมของประเทศเพียงหนึ่งเดียว
ซึ่งถ้าลองเอา GDP ของกลุ่มประเทศอาหรับมารวมกัน จะมีมูลค่าสูงกว่า 80.6 ล้านล้านบาท จะใหญ่เป็นอันดับที่ 8 ของโลก และใหญ่กว่า GDP ของประเทศอิตาลี
ในแง่ของพื้นที่ ชาติแห่งนี้จะมีพื้นที่กว่า 13.1 ล้านตารางกิโลเมตร 
ใหญ่เป็นอันดับที่ 2 ของโลก เป็นรองเพียงแค่รัสเซีย พร้อมกับมีความหลากหลายและอุดมสมบูรณ์ทางทรัพยากรธรรมชาติมาก โดยเฉพาะทรัพยากรที่มีมูลค่าอย่าง น้ำมันดิบ
ชาติแห่งนี้จะครอบครองปริมาณสำรองน้ำมันดิบ สูงถึง 712,934 ล้านบาร์เรล ซึ่งจะมากเป็นอันดับ 1 ของโลก และยังมากกว่าปริมาณสำรองน้ำมันดิบของเวเนซุเอลา ซึ่งเป็นประเทศที่มีปริมาณสำรองน้ำมันดิบมากที่สุดในปัจจุบัน กว่าเท่าตัว
ซึ่งหากลองคิดจากราคาน้ำมันดิบปัจจุบันที่ประมาณ 70 ดอลลาร์สหรัฐต่อบาร์เรล 
ปริมาณสำรองน้ำมันดิบที่รวมกันของชาติอาหรับจะมีมูลค่าสูงถึง 1,550 ล้านล้านบาท หรือกว่า 57% ของ GDP โลก
สิ่งนี้เอง ที่มีศักยภาพมากพอ ที่จะทำให้ชาติอาหรับกลายมาเป็นมหาอำนาจทางเศรษฐกิจ สังคม และอาจรวมไปถึงการเมืองของโลกได้
และยังไม่หมดเพียงเท่านี้..
เพราะการรวมตัวกันของชาติอาหรับยังอาจจะนำไปสู่การเกิดขึ้นของสกุลเงินเดียว
ซึ่งเรื่องนี้อาจมีศักยภาพมากพอ 
ที่จะทำให้ชาติอาหรับ มีสกุลเงินที่ได้รับการยอมรับในระดับโลก ได้เช่นกัน..
ปิดท้ายด้วยข้อมูลที่น่าสนใจ 
อิรัก เป็น 1 ใน 22 ประเทศ ที่อยู่ในกลุ่มชาติอาหรับ 
แต่รู้หรือไม่ว่า ประเทศเพื่อนบ้านอย่าง อิหร่าน 
กลับไม่ได้ถูกจัดอยู่ในประเทศสมาชิกของกลุ่มอาหรับ
ทั้งนี้ก็เพราะ อิหร่าน ใช้ภาษาเปอร์เซียเป็นภาษาหลัก ซึ่งจะแตกต่างจากชาติอาหรับอื่น ๆ ที่ใช้ภาษาอาหรับเป็นภาษาหลักนั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-
-
-
-